Helle Sjelle (KF), 2009-04-02:
Først og fremmest en stor tak for redegørelsen om arbejdet i OSCE i det forløbne år.
Desværre er der, som flere har været inde på her i dag, nok ikke mange, der kender til organisationen OSCE, og det er egentlig ganske ærgerligt, for OSCE varetager jo en række internationale funktioner, som de fleste næppe ville være foruden.
Den har rødder helt tilbage til begyndelsen af 1970'erne og tager sig af sikkerhedspolitik i bred forstand.
Ud over at tage sig af den traditionelle militære sikkerhed fungerer OSCE også som et forum, hvor de mange medlemslande - ikke mindre end 56 - diskuterer økonomisk, miljømæssig og ikke mindst menneskelig sikkerhed.
Det sidste inkluderer demokratisering og menneskerettighedsbeskyttelse, og det mener vi Konservative er af helt afgørende betydning.
Vi synes, at OSCE på mange måder er en unik organisation, fordi dens medlemmer tæller lande på hele den nordlige halvkugle, og fordi den dækker så mange vigtige områder.
Den er et forum, hvor bl.a. store og vigtige lande som USA og Rusland mødes for at drøfte alt fra nedrustning til menneskerettigheder.
Det er en af OSCE's styrker, og dem vender jeg tilbage til.
En af svaghederne er selvfølgelig, at det af og til kan være vanskeligt - og det kan man jo godt forestille sig - at nå til en bredere enighed, men vi Konservative mener, at styrkerne kompenserer for svaghederne ved OSCE.
Det er vigtigt, at vi forsøger at skabe orden og samarbejde på det internationale niveau, der i alt for lang tid har været præget af kaos og konflikt.
Og det er Rusland jo desværre blevet det fremmeste eksempel på.
Den er ellers særdeles vigtig og blev ratificeret i både Øst og Vest, allerede inden Sovjetunionen faldt sammen.
Et af de andre områder, hvor Rusland blokerer for væsentlige beslutninger, er samarbejdet om de sikkerhedsmæssige følger af klimaforandringerne, og her er det ellers lykkedes det finske formandskab at overtale selv USA.
Men vi Konservative mener, at når det kommer til stykket, er det bedre at føre dialog med Rusland end at isolere landet, og her er OSCE et helt oplagt forum.
Heldigvis har organisationen efter vores opfattelse som sagt flere styrker end svagheder.
Trods de uenigheder, der sidste år især prægede den militære dimension, fortsatte det gode samarbejde nemlig på en lang række andre områder, og jeg vil i dag fremhæve tre af dem.
For det første blev dialogen mellem Øst og Vest forbedret på menneskerettighedsområdet; her blev landene bl.a. enige om at styrke OSCE's indsats i forhold til menneskehandel og om en vedtagelse med fokus på demokrati og menneskerettigheder.
Selvfølgelig er sådan en vedtagelse også symbolsk, men vi Konservative tror på, at også ideer og ord er med til at skabe holdningsændringer.
Det så vi tydeligt i forbindelse med afslutningen af den kolde krig, så hvorfor skulle det ikke også i dag gøre sig gældende i de OSCE-lande, hvor menneskerettighederne fortsat krænkes?
For det andet var der langt flere af de mange ministre fra medlemslandene, der deltog i ministerrådsmødet i december sidste år, end der har gjort i den senere tid, og det synes vi også er et tegn på den øgede samarbejdsvilje.
Uanset hvor meget eller hvor lidt medlemslandene kan blive enige om, tyder det godt for fremtiden, at ministrene i hvert fald prioriterer det, og at de trods deres forskellige interesser og ønsker er villige til en dialog.
For det tredje synes jeg, at de opgaver, som OSCE udfører fra dag til dag, er værd at nævne.
For trods uenigheder i storpolitikken, f.eks. vedrørende Georgien og CFE-traktaten, som selvfølgelig er meget vigtige områder, fortsætter OSCE mange af sine vigtige, men knap så synlige opgaver.
Et af de mange gode eksempler er, at organisationen - som andre jo også har nævnt det her i dag - udsender valgobservatører, når der er valg i et medlemsland.
Selv havde jeg fornøjelsen af at være i USA i forbindelse med det seneste præsidentvalg, og ud over at det på mange måder selvfølgelig var en ganske enestående og fantastisk oplevelse, er det selvfølgelig også ganske tankevækkende, at der selv i et velfungerende demokrati som det amerikanske kan være problemer vedrørende stemmeafgivelsen - og det kan der altså.
Jeg synes derfor, at det er ganske vigtigt, at OSCE er til stede ved valg i de lande, hvor der er en mulighed for det.
Det er efter min opfattelse til gavn og glæde for befolkningerne.
Samlet set mener vi Konservative således, at OSCE fortjener Danmarks fortsatte opbakning, og jeg vil endnu en gang sige tak til udenrigsministeren for redegørelsen.